กระทรวงวัฒนธรรมพร้อมจัดการแสดง งานเลี้ยงรับรองต้อนรับการประชุมผู้นำเขตเศรษฐกิจเอเปค ส่งเสริมภาพลักษณ์ Soft Power ความเป็นไทยสู่สายตาชาวโลก
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า การแสดงสำหรับการจัดงานเลี้ยงรับรองการประชุมผู้นำเขตเศรษฐกิจเอเปค ในช่วงค่ำที่หอประชุมกองทัพเรือนั้น ได้บูรณาการความร่วมมือกับวงดุริยางค์ 4 เหล่าทัพจัดการแสดงภายใต้แนวคิดหลัก "เปิดกว้างสร้างสัมพันธ์ เชื่อมโยงกัน สู่สมดุล ร้อยเรียงเรื่องราวอันถ่ายทอดเป็นผลงานการแสดงทางศิลปวัฒนธรรมที่งดงามประกอบฉาก แสง สี เสียง แบ่งเป็นการบรรเลงบทเพลงโดยศิลปินระดับแนวหน้าของไทย ได้แก่ เบิร์ด ธงไชย แมคอินไตย์ , ต๊งเหน่ง รัดเกล้า อามระดิษ , วิน วศิน พรพงศา , ปุ้ย ดวงพร พงศ์ผาสุก และกิต กิตตินันท์ ชินสําราญ ร่วมขับร้องบทเพลงพระราชนิพนธ์ บทเพลงไทย เพลงสากล และเพลงร่วมสมัย การแสดงแฟชั่นโชว์ผ้าไหมไทยร่วมสมัยจากดีไซน์เนอร์เขตเศรษฐกิจเอเปคทั้ง 21 เขต  การร้อยเรียงศิลปวัฒนธรรมถ่ายทอดในรูปแบบการแสดงประเพณีดั้งเดิมและการแสดงร่วมสมัยนอกจากนี้ ยังมีการแสดงทางศิลปวัฒนธรรม 4 ภาค อาทิ การแสดงภาคเหนือ การฟ้อนร่ม การแสดงกิงกะหร่า เต้นโต ภาคตะวันออกเฉียงเหนือ หน้ากากผีตาโขน บ่าวขาลาย ถือหางนกยูง ฟ้อนภูไท เซิ้ง ถือบั้งไฟ เชิดพญานาค ภาคใต้ การแสดงโนรา หนังตะลุง ตารีบุหงา ภาคกลาง เป็นการแสดงโขน  ปิดท้ายค่ำคืนด้วยบรรยากาศเทศกาลลอยกระทงที่เกี่ยวเนื่องกับสายน้ำของไทย ทั้งการลอยกระทง ลอยกระทงสายและไหลเรือไฟ ในแม่น้ำเจ้าพระยา ถือเป็นโอกาสสำคัญที่ไทยจะแสดงให้ผู้นำเขตเศรษฐกิจได้เห็นถึงความงดงามของศิลปวัฒนธรรมและสถานที่อันสวยงามของประเทศไทย ผ่านงาน Soft Power ให้เกิดเป็นมูลค่าทางเศรษฐกิจ สร้างชื่อเสียงและภาพลักษณ์ที่ดีของไทยในระดับเวทีโลก